b'\n_START_ARTICLE_\nBitka kod Slankamena\n_START_SECTION_\nPovijest\n_START_PARAGRAPH_\nRat zapo\xc4\x8dinje 1683. godine osmanlijskom provalom u Austriju i neuspje\xc5\xa1nim poku\xc5\xa1ajem zauzimanja Be\xc4\x8da. U nastavku savezni\xc4\x8dka vojska osloba\xc4\x91a Ugarsku, Srbiju i prodire do Makedonije. Godine 1690. Turci opet zauzimaju Beograd \xc4\x8dime zapo\xc4\x8dinje seoba Srba iz krajeva ju\xc5\xbeno od Save i Dunava na prema sjeveru. Prema nekim procjenama, vojska cara Svetog Rimskog Carstva imala je od 20 do 35 tisu\xc4\x87a vojnika, a sultanova od 50 do 60 tisu\xc4\x87a vojnika. Srpska milicija od 10 tisu\xc4\x87a vojnika bila je pod zapovjedni\xc5\xa1tvom podvojvode Jovana Monasterlije._NEWLINE_Tabor turske vojske nalazio se kod Zemuna, a austrijsko-njema\xc4\x8dke kod Slankamena. Turski zapovjednik Mustafa \xc4\x86uprili\xc4\x87, napravili su podvalu te je  Ljudevitu Badenskom za\xc5\xa1ao iza le\xc4\x91a, dok je istovremeno turska dunavska flotila presjekla protivni\xc4\x8dku liniju opskrbe. Takvi potezi su natjerali Badenskog da krene u napad. Po\xc4\x8detak bitke je bio nepovoljan za austrijsko-njema\xc4\x8dke snage. Pje\xc5\xa1a\xc5\xa1tvo na desnom krilu je izvelo napad na turski logor, ali je te\xc5\xa1ko stradalo od jani\xc4\x8darskih ispada iz logora. Budu\xc4\x87i da se pje\xc5\xa1a\xc5\xa1tvo povuklo, prijetio je raspad austrijsko-njema\xc4\x8dkog boji\xc5\xa1ta pod pritiskom spahijske konjice, koja je poku\xc5\xa1avala pro\xc5\xa1iriti mjesto prodora. Uz najve\xc4\x87e napore Badenskog i Branderbu\xc5\xbeana u sredi\xc5\xa1tu, boji\xc5\xa1nica je odr\xc5\xbeana. _NEWLINE_Kako bi ubrzao napad na lijevom krilu, Badenski je naredio da konjica krene sama, bez pje\xc5\xa1a\xc5\xa1tva. Napad je na kraju uspio te su turski redovi su razbijeni. Cijela austrijsko-njema\xc4\x8dka vojska je tada nastojala napadati turski tabor, koji je te\xc5\xa1ko izdr\xc5\xbeavao napad. Slom turske vojske nastao je kada je njena vojna glazba, \xc5\xbeele\xc4\x87i pomo\xc4\x87i Mustafa pa\xc5\xa1i da prije\xc4\x91e sa sredi\xc5\xa1ta na svoje lijevo krilo, prestala svirati ratnu glazbu. To je me\xc4\x91u vojnicima shva\xc4\x87eno kao znak za povla\xc4\x8denje i izbila je op\xc4\x87a panika. Procjenjuje se da je kr\xc5\xa1\xc4\x87anska vojska izgubila 5 do 7 tisu\xc4\x87a, a osmanlijska 20 do 25 tisu\xc4\x87a vojnika, me\xc4\x91u njima i Mustafa pa\xc5\xa1a. Zaplijenjena su 154 topa, 10 tisu\xc4\x87a \xc5\xa1atora, 5 tisu\xc4\x87a konja, brojne deve, turska ratna gotovina itd. Bitci kod Slankamena slijedilo je jo\xc5\xa1 nekoliko manjih borbi, kao \xc5\xa1to je bitka kod Sente 1697. godine, pa onda Karlova\xc4\x8dki mir 1699., kojim je zavr\xc5\xa1en Veliki turski rat.'